12 डकैतों ने कार्गो कंपनी के शिपमेंट पर हमला किया, गार्ड समेत 2 की मौत
Chile Airport Robbery Foiled चिली के एक एयरपोर्ट से 266 करोड़ रुपए चुराने की हथियारबंद डकैतों की कोशिश नाकामयाब हो गई।
चिली के एक एयरपोर्ट से 266 करोड़ रुपए चुराने की हथियारबंद डकैतों की कोशिश नाकाम हो गई। अलजजीरा कि रिपोर्ट के मुताबिक बुधवार को चिली के आर्तुरू मेरिनो बेनिटेज इंटरनेशनल एयरपोर्ट पर कई घंटो तक डकैतों और सिक्योरिटी ऑफिशियल्स के बीच मुठभेड़ चली।
इसमें एक डकैत और एक गार्ड की मौत हो गई। सिक्योरिटी ऑफिशियल्स की जवाबी कार्रवाई को देखकर बाकी सभी डकैत भाग गए। दरअसल, चिले के एयरपोर्ट पर एक कीमती कार्गो आने की सूचना इन डकैतों को मिली थी। जिसके बाद इन्होंने उसे लूटने की योजना बनाई और हमला बोल दिया।
चिली के बैंकों में बांटे जाने वाले थे 266 करोड़ रुपए
जांच करने वाले अधिकारी एडुअर्डो बाएजा ने बताया कि एयरपोर्ट पर मियामी से एक कार्गो आया था। जिसमें 266 करोड़ से ज्यादा रुपए थे। इन रुपयों को चिली के अलग-अलग बैंकों में बांटना था। ये कार्गो सिक्योरिटी कंपनी ब्रिंक्स का था।
जब इस कार्गो को प्लेन से उतारा जा रहा था तभी अचानक से गोलीबारी शुरू हो गई। जिसके जवाब में वहां मौजूद सिक्योरिटी ऑफिशियल्स ने भी गोली चलाना शुरू कर दिया।
घटना से लोगों को आई नेटफलिक्स के मनी हाइस्ट की याद
घटना के बाद ऑफिशियल्स ने बताया कि एयरपोर्ट पर मौजूद किसी भी पैसेंजर को कोई नुकसान नहीं हुआ। इस घटना की सोशल मीडिया पर काफी वीडियो वायरल हो रहे हैं। लोग इसकी तुलना नेटफलिक्स के फेमस शो मनी हाइस्ट से कर रहे हैं। जिसमें कई लोग ग्रुप बनाकर अलग-अलग जगहों पर चोरी के लिए अटैक करते हैं।
एयरपोर्ट पर प्रोटोकॉल कि नियमों को बदला जाएगा
चिली के डिप्टी इंटीरियर मिनिस्टर ने बाताया कि बुधवार को हुई घटना प्लान की गई थी। जिसमें डकैतों के पास खतरनाक हथियार थे। राष्ट्रपति गेब्रियल बॉरिक ने भी इस पूरी घटना पर प्रतिक्रिया दी है। उन्होंने कहा कि जहां असुरक्षा की भावना होती है वहां हालात ऐसे ही लड़खड़ाते हैं। पूरी घटना के बाद एयरपोर्ट पर एंट्री और प्रोटोकॉल के दूसरे नियमों को बदला जाएगा।
2020 में एयरपोर्ट से हुई थी 122 करोड़ के सामान की चोरी
चिली में इस तरह की घटनाएं पहले भी हुई हैं। साल 2020 में एयरपोर्ट के वेयरहाउस से चोरों ने बंदूक की नोंक पर 122 करोड़ रुपए का सामान चोरी किया था। वहीं साल 2014 में इसी तरह से 81 करोड़ रुपए की चोरी की गई थी।